
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis,izskatīja rakstveida procesā strīdu starp patērētāju patērētāju un sabiedrību saistībā ar automašīnas remonta pakalpojuma kvalitāti un atbilstību līguma noteikumiem.

No lietas materiāliem izriet, ka patērētājs 2025. gada 28. augustā no sabiedrības saņēma automašīnas Peugeot 308 remonta pakalpojumu – DPF filtra nomaiņu un saistītos darbus – par kopējo samaksāto summu 1328,57 EUR. Patērētājs norāda, ka pēc pakalpojuma saņemšanas transportlīdzeklis Ceļu satiksmes drošības direkcijas (turpmāk – CSDD) tehniskajā apskatē 2026. gada 11. maijā uzrādīja būtisku cieto daļiņu emisijas pārsniegumu (≥ 2 000 000 cm³), kā rezultātā transportlīdzeklis tehnisko apskati neizturēja. Patērētājs uzskata, ka sabiedrības uzstādītais DPF filtrs neatbilst automašīnas EURO 6 emisiju standartam un tādēļ pakalpojums ir sniegts nekvalitatīvi. Patērētājs 2026. gada 22. maijā iesniedza sabiedrībai rakstveida pretenziju, prasot atmaksāt 1328,57 EUR un atlīdzināt CSDD nodevas izdevumus. Sabiedrība 2026. gada 29. maijā rakstveidā noraidīja prasību, norādot, ka uzstādītais DPF filtrs atbilstoši piegādātāja katalogam ir paredzēts konkrētajam transportlīdzeklim, un ka nav objektīvu pierādījumu par pakalpojuma neatbilstību. Sabiedrība norāda, ka piedāvāja veikt atkārtotu diagnostiku un nosūtīt filtru ražotājam garantijas ekspertīzei, taču patērētājs no piedāvātajiem risinājumiem atteicās.

Patērētājs Komisijai izvirza prasību atmaksāt 1328,57 EUR un atlīdzināt CSDD nodevas izdevumus, kopā 1328,57 EUR plus nodeva. Patērētājs norāda, ka sabiedrības uzstādītais DPF filtrs neatbilst EURO 6 prasībām, un iesniedz pierādījumus par oriģināla EURO 6 DPF filtra uzstādīšanu 2026. gada 7. jūlijā, pēc kura transportlīdzeklis 2026. gada 9. jūlijā CSDD pamatpārbaudē uzrādīja cieto daļiņu koncentrāciju 100 cm³ un izturēja tehnisko apskati ar 0. vērtējumu.

Sabiedrība Komisijai iesniegtajos paskaidrojumos atkārtoti norāda, ka nepiekrīt prasībai par naudas atmaksu, uzsverot, ka patērētājs atteicies no objektīvas diagnostikas un garantijas ekspertīzes, un ka nav pierādīta cēloņsakarība starp sabiedrības sniegto pakalpojumu un CSDD konstatēto neatbilstību.

Komisija, izvērtējot lietā esošos apstākļus, norāda, ka saskaņā ar Patērētāju tiesību aizsardzības likuma (turpmāk – PTAL) 27. panta pirmo daļu pakalpojuma sniedzējs ir atbildīgs par sniegtā pakalpojuma atbilstību līguma noteikumiem divu gadu laikā no pakalpojuma sniegšanas dienas.

Komisija ņem vērā, ka neatbilstība ir pieteikta gada laikā pēc pakalpojuma sniegšanas, taču bez CSDD Transportlīdzekļa valsts tehniskās apskates protokola lietā nav iesniegts neviens pierādījums, kas dotu iespēju pašai Komisijai konstatēt un novērtēt sabiedrības uzstādīto DPF filtru un tā cēloņsakarību ar cieto daļiņu emisijas pārsniegumu apmērām pēc gada pēc tā uzstādīšanas. Turklāt, Komisija secina, ka tā kā patērētājs šobrīd ir uzstādījis citu DPF filtru, kas 2026. gada 9. jūlijā CSDD pamatpārbaudē uzrādīja cieto daļiņu koncentrāciju normas robežās, nav vairs iespējams to pārbaudīt.

Komisija norāda, ka saskaņā ar PTAL 26.2 panta (2) daļas 3.punktu, Patērētāju tiesību aizsardzības centrs patērētāja iesniegumu par strīdu ar pārdevēju vai pakalpojuma sniedzēju izskata, ja patērētāja iesniegumam pievienoti rakstveida materiāli un citi pierādījumi, kas pamato strīda esību un strīda priekšmetu. Savukārt, PTAL 26.12 panta (2) daļa paredz, ka komisija pieņem lēmumu par strīda izbeigšanu, ja objektīvu apstākļu dēļ nav iespējams atrisināt strīdu vai lietā trūkst pierādījumu.

Komisija secina, ka tā kā lietā trūkst pierādījumu, kas apliecinātu pakalpojuma neatbilstību līguma noteikumiem jeb strīda priekšmetu, ir konstatējams pamats komisijai pieņemt lēmumu par strīda izbeigšanu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta otro daļu, 
nolemj:

izbeigt strīda izskatīšanu par patērētāja prasību.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

